text: Nyt mål for tyve: Landmænd mister kostbare GPS-systemer
  31 oktober 2015 kl. 15.00
  Flere landmænd i Vojens-området har de seneste dage fået stjålet GPS-systemer, der er monteret i deres traktorer. 
  De har en værdi af op mod 150.000 kroner pr. stk. og nu er de tilsyneladende blevet et nyt attraktivt mål for tyveknægte.
  Senest er det gået ud over landmand Jette Jacobsen, der natten til fredag fik stjålet et GPS-system fra en af sine traktorer.
  Jette Jacobsen er ikke i tvivl om, at der er tale om organiseret tyveri, især fordi flere af de nærmeste naboer også har mistet  dyre GPS-systemer fra deres traktorer.
  -Det virker rigtig godt organiseret. De har den rigtige skruetrækker med hjemmefra og de ved lige hvad de skal og hvordan de skal skrue systemerne af hurtigt, fortæller Jette Jacobsen til TV SYD.
  De dyre GPS-systemer bliver brugt, når landmændene skal navigere i marken og er helt uundværlige for landmændenes arbejde med de moderne computerstyrede traktorer.
  Vicepolitiinspektør Preben Westh fra Syd og Sønderjyllands Politi bekræfter idag overfor TV SYD, at der er registreret flere tyverier i området af den samme slags GPS-systemer.
  Hør her landmand Jette Jacobsen fortælle om tyveriet.
  
  